"एलएसडी, मेथाफेटामीन, कोकेन, हेरॉईन, एमडीएमए, डीएमटी किंवा इतर कोणत्याही प्रिस्क्रिप्शनची औषधं. कशाचीही ऑर्डर द्या, अगदी घरपोच डिलिव्हरी मिळते."

तरंग उत्साहात सांगत होता की डार्कवेब किती सोपं आणि एक्साईटिंग आहे. इथं कोकेन, हेरॉईन सारखे अंमली पदार्थ भाजीसारखे विकले जातात, अगदी घरपोच डिलिव्हरीच्या सुविधेसह. 

त्यांनी सांगितलं, "वेबसाईटच्या डिलरनं आम्हाला विचारलं की, तुम्हाला ही डिलिव्हरी कशी हवी आहे? त्यांनी मला सुचवलं की खाण्याच्या किंवा खेळण्याच्या डब्यातून डिलिव्हरी घ्यावी. आम्ही खेळण्यांच्या डब्यांचा प्रस्ताव स्वीकारला." 

तरंग सांगतो, "आम्हाला ना कोणता फोन आला ना कोणता प्रश्न विचारण्यात आला. डिलिव्हरी कधी द्यायची याची वेळ विचारण्यासाठी फक्त एक इमेल आला. अगदी वेळेवर आम्हाला डिलिव्हरी मिळाली होती. तोपर्यंत आम्हाला वाटलं होतं की, आम्ही लुटलो गेलो आहोत आणि कसलीही डिलिव्हरी मिळणार नाही. पोलीस चौकशी करतील, अशी भीतीही वाटली होती. पण जेव्हा ऑर्डर आली तेव्हा आम्ही वारंवार ऑर्डर द्यायला सुरुवात केली."

डार्क वेब काय आहे? 

डार्क वेब इंटरनेटचा असा कोपरा आहे जिथं सर्व काळेधंदे चालतात. आपण जे इ... आणखी 4000 वर्णांसाठी लेख सुरू ठेवा:
ंटरनेट वापरतो तो वेबच्या एकूण जगाचा फारच लहान भाग आहे. एक अंदाज असा आहे की जवळपास 90 टक्के इंटरनेट हे लपलेलं म्हणजेच डीप वेब आहे. 

डीप वेबमध्ये अशा सर्व प्रकारच्या वेबपेजचा समावेश आहे जे सर्च इंजिन शोधू शकत नाही. उदाहरणात डेटाबेस, स्टेजिंगच्या पातळीवरची वेबसाईट, पेमेंट गेटवे इत्यादी. 

डार्क वेब अशाच डीप वेबचा एक कोपरा आहे जिथं हजारो वेबसाईट अनोळखी राहून काळेधंदे करत असतात. 

इथं किती वेबसाईट आहेत, किती डीलर आहेत, खरेदी करणारे किती आहेत याची माहिती मिळवणं अत्यंत कठीण आहे. त्यामुळेच डार्क वेबवर चालणाऱ्या या कारभाराचा पसारा किती आहे याचा अंदाज करता येत नाही. 

परंतु अमेरिकेतल्या एका विद्यापीठाच्या हवाल्यानं देण्यात आलेल्या एका वृत्तानुसार 2015ला डार्क वेबवरील अंमली पदार्थांचा व्यवसाय अब्जावधी डॉलरच्या घरात पोहोचला होता. 

डार्क वेबची सुरुवात कधी झाली?

डार्क वेबची सुरुवात 1990च्या दशकात झाली. अमेरिकी लष्करानं त्यांची गोपनीय माहिती कुणाच्या हाती लागू नये यासाठी डार्क वेबची सुरुवात केली. 

डार्क वेबवर सायनाईड सारखं विष आणि इतर अंमली पदार्थ तर घरपोच मिळतातच. त्याचबरोबर स्फोटकं, बाँब, बंदूक आणि इतर हत्यारंसुद्धा मिळतात. इतकंच काय कॉन्ट्रॅक्ट किलर म्हणजेच भाड्यानं मारेकरी सुद्धा उपलब्ध होतात. 

प्रत्येक देशातील कायदे, पोलीस यंत्रणांची कार्यपद्धती आणि पोलिसांच्या दक्षतेची पातळी यात फरक आहे. त्या त्या देशांतल्या परिस्थितीनुसार या बेकायदेशीर व्यवसायांची कार्यपद्धती बदलत असते. 

फसवेगिरी करणारे सुद्धा डार्क बेव वापरत असतात. इथं खोटे पासपोर्ट, वाहन चालवण्याचा परवाना आणि इतर आयडी प्रुफसुद्धा मिळतात. 

दहशतवाद्यांना रुची 

डार्क वेबमध्ये गुप्त माहिती आणि सरकारी डेटा हॅक करण्याची क्षमता असणारे हॅकरही मिळतात. 

डार्क वेबवर दहशतवाद्यांच्या अस्तित्वाची बातमीसुद्धा येत असते. असं सांगितलं जातं की स्वतःला इस्लामिक स्टेट म्हणून घेणारी संघटना डार्क वेबवर निधी गोळा करत असते शिवाय संदेशांची देवाणघेवाण करते. 

डार्क वेबला अॅक्सेस करण्यासाठी खास ब्राउजर असतात. या ब्राउजरना कांद्यांची उपमा देता येऊ शकते. कांद्यासारखे या ब्राउजरला सुरक्षेच्या लेअर असतात. 

लॉगइन केल्यानंतर कंप्युटरचा आयपी सतत बदलत असतो. त्यामुळे कोण कुठं बसून काय विकत आहे, कोण कुठे बसून काय विकत घेत आहे, काय पाहत आहे, काय दाखवत आहे याचा कोणालाच पत्ता लागत नाही. याच...